
Egy zarándokút létrehozásának folyamata - A Szent Márton Út Veszprém megyei szakaszának adottságai és fejlesztési lehetősége

A vallási turizmushoz kapcsolódó dolgozatomban a Szent Márton Európai Kulturális Útvonal egyik hazai, kiépítés előtt álló útvonalának, a Balatonfelvidéki útvonalváltozat Veszprém megyei szakaszának ismertetésén keresztül szeretném részletesen bemutatni, hogy milyen összetett, sokrétű és sokszintű összefogást igénylő munkán keresztül valósítható meg egy tematikus útvonal létrehozása.
Az ősi múltra visszatekintő, 2000 után újra felelevenített zarándoklatoknak és kidolgozás alatt álló zarándokutaknak egyre növekvő szerepe van a világban, Európában és hazánkban, mely állítást igazolja a vallási turizmus fogalomrendszerének kialakulása is. A turizmus ezen virágzó ágazatának létjogosultságát nem csupán a mélyen hívők száma jelzi: sokkal inkább a rohanó világban hitüket vesztett, hitüket kereső, azt megélni akaró, válaszokat kereső emberek sokasága, továbbá a századunkban fokozott kulturális, történelmi, művészeti emlékek iránti fogékonyság zarándokturizmusra is kiterjedő mivolta, melynek hatására tömegek indulnak útra valamely népszerű szent nyomdokain.
A dolgozatom értékének tekintem, hogy egy aktuális, az idegenforgalmat érintő témát választottam, melyet az elméleti ismeretek birtokában gyakorlatorientált módon dolgoztam fel: az érintett települések személyes bejárásával, a helyi szervezetek és érintettek felkeresésével, az interjú eszközével.
A dolgozatomban nagy hangsúlyt fektetek arra a szemléletre, miszerint a turizmus az ilyen jellegű utak kiépítésébe, megismertetésébe, fenntartásába való bekapcsolódása esetén egy percre sem felejtheti el, hogy az igazi értéket egyedül a vallási tartalommal való megtöltés biztosításával közvetítheti. Ennek biztosítására a vallási turizmusnak meg kell találnia az egyensúlyt „üzlet” és „tartalom” között. Az érintett települések vallási és kulturális értékeinek dokumentálása a szervezők részéről és az én munkám során is megtörtént, illetve az út alapját biztosítja a meglévő hagyományokra való építkezések lehetősége. Emellett a non-profit módon szerveződő Szent Márton Útnak szüksége van a helyi önkormányzatok, civil szervezetek, vallási képzésben részesülő szakemberek, egyházi személyek és további zarándokutak együttműködésére az út kiépítéséhez, fenntartásához, információ– és szállásszolgáltatás biztosításához– és fejlesztéséhez.
Ugyanakkor nem szabad elfelejteni, hogy a Balatonfelvidéki szakasz már most is választható alternatíva a zarándokok számára, a hivatalos csatlakozás jelenlegi hiányában is. 



